### 6.     Etablering af en whistleblowerordning

**Åbent**

Sagsnr.: 326-2021-16739       J.nr.: 00.01.00           Dokumentnr.:
326-2021-132489

**Sagstype**

Beslutning.

**Resume og sagens baggrund**

Fra den 17. december 2021 er det et lovkrav, at alle
kommuner har etableret en whistleblowerordning. Ordningen skal give ansatte
mulighed for at foretage indberetning af mistanke om eller oplevelse af uønsket
adfærd. Nærværende sag fremlægges med henblik på stillingtagen til, hvordan
ordningens skal organiseres i Kalundborg Kommune.

**Indstillinger**

Direktøren indstiller at

1.    der etableres en
ordning med en ekstern leverandør

2.    ordningen
etableres i overensstemmelse med lovens minimumskrav.

3.    administrationen
bemyndiges til at udvælge og indgå aftale med en ekstern leverandør

**Behandling**

Økonomiudvalget, Kommunalbestyrelsen.

**Sagsfremstilling**

Det primære formål med whistleblowerloven
er at beskytte ansatte, som gør opmærksom på ”uregelmæssigheder”, inden for
lovens anvendelsesområde.

De områder som loven omfatter, er
alvorlige lovovertrædelser eller alvorlige forhold i øvrigt. Det kan
eksempelvis vedrøre mistanke om:

·
overtrædelse af udbudsreglerne

·
hvidvask

·
miljøbeskyttelse

·
dyrebeskyttelse

·
forhold hvis afdækning er i
offentlighedens interesse

·
misbrug af økonomiske midler

·
overtrædelse af tavshedspligt

·
grove overtrædelser af offentligretlige
love og principper

Ordningen er obligatorisk i
forhold til ansatte, og det er frivilligt om andre skal kunne benytte sig af
ordningen. Hos en del af de kommuner, der allerede har etableret ordningen, kan
leverandører, tidligere ansatte, frivillige, praktikanter mv. også benytte sig
af den.

Funktionen kan etableres som en
intern eller en ekstern funktion, eksempelvis hos et revisionsfirma eller et
advokatkontor. Det er herunder også en mulighed at etablere sig sammen med
andre kommuner.

Funktionen skal være i kraft
senest pr. den **17. december 2021** og der er i hovedtræk følgende krav:

·
Det skal være en selvstændig funktion,
forstået på den måde at funktionen ikke må kunne modtage instruktion om,
hvordan konkrete indberetninger håndteres og der må ikke være
interessekonflikter.  Der er ikke et krav om organisatorisk eller økonomisk
uafhængighed fra kommunens ledelse,

·
Funktionen kan bestå af en eller flere
enkeltpersoner eller en enhed. Personerne eller enheden kan også varetage andre
funktioner i kommunen.

·
Funktionen fordrer ikke en selvstændig
og specifik tekniske løsning til modtagelse, opbevaring, registrering mv. Men
det skal sikres, at der er en kommunikationskanal, som adskiller sig fra de
øvrige/almindelige kanaler.

·
Funktionen skal

o
modtage indberetninger

o
undersøge om indberetningerne ligger
inden for lovens område og foretage en indledende undersøgelse af sagen
herunder eventuelt indhentelse af yderligere oplysninger

o
etablere kontakt til og dialog med whistlebloweren,

o
sende sagen videre med henblik på vurdering
hos ledelsen, politianmeldelse eller til relevant tilsynsmyndighed.

Fordelen ved at placere funktionen
eksternt, er en større grad af uafhængighed og uvildighed, set fra såvel en
whistleblowers perspektiv, organisationens og omverdenens. Ulempen er det
økonomiske aspekt– om end omkostningerne er forholdsvis lave – og det forhold,
at organisationen under alle omstændigheder i et vist omfang skal involveres,
hvis en sag skal oplyses og undersøges nærmere.

**Økonomiske konsekvenser**

En ekstern ordning vil driftsmæssigt beløbe sig til ca.
35.-40.000 kr. det første år og herefter ca. 25.000 kr. årligt. Hertil kommer
omkostninger forbundet med håndteringen af eventuelle henvendelser, som vil
afhænge af mængde og kompleksitet. Ordningen finansieres indenfor det
administrative budget.

**Økonomiudvalgets møde den 16.
juni 2021:**

Anbefales med den tilføjelse, at Økonomiudvalget orienteres
om den aktuelle ordning og gives en årlig status.